Khusela Diko se man sterfPres. Cyril Ramaphosa en Khusela Diko. (Foto: GCIS) Die voormalige woordvoerder van die president, Khusela Diko, se man, koning Madzikane Diko II, is Sondagmiddag in ’n hospitaal in Oos-Londen ná ’n kort siekte dood. Hy was 43 jaar oud. Die KwaBhaca-koninkryk het Madzikane se dood Maandag in ’n verklaring bevestig. Luidens die verklaring is die koninklike familie nog in skok. Begrafnisreëlings sal later bekend gemaak word. Maroela Media het vroeër berig Khusela Diko is sedert Julie verlede jaar met spesiale verlof nadat sy en haar man hulself midde in ŉ storm oor die toekenning van ŉ Covid-19-tender bevind het. Die omstredenheid hou verband met ŉ kontrak wat die Gautengse gesondheidsdepartement vir persoonlike beskermingstoerusting aan Royal Bhaca Projects toegeken en toe opgeskort het. Die spesiale ondersoekeenheid (SOE) het tot dusver geen bewyse gekry wat daarop dui dat Diko self betrokke was by die omstrede tender nie. Die SOE het wel tydens die ondersoek sy kommer uitgespreek oor haar verpligting om al haar finansiële belange te verklaar. Diko is vroeër op spesiale verlof geplaas hangende die ondersoek.